b'\n_START_ARTICLE_\nBronis\xc5\x82aw Geremek\n_START_SECTION_\nBiografia\n_START_PARAGRAPH_\nVa n\xc3\xa9ixer el 6 de mar\xc3\xa7 de 1932 a la ciutat de Vars\xc3\xb2via en una fam\xc3\xadlia de religi\xc3\xb3 jueva. Va estudiar hist\xc3\xb2ria a la Universitat de Vars\xc3\xb2via, on es gradu\xc3\xa0 el 1958 i doctor\xc3\xa0 el 1960. Actual professor universitari del Col\xc2\xb7legi d\'Europa a Vars\xc3\xb2via, anteriorment ho havia estat de La Sorbona de Par\xc3\xads._NEWLINE_Membre del Partit Obrer unificat polon\xc3\xa8s des de 1950 fins al 1968, posteriorment fou un dels consellers del Lech Wa\xc5\x82\xc4\x99sa durant la d\xc3\xa8cada del 1980 en el marc del moviment llibertari iniciat pel sindicat Solidaritat.\n_START_SECTION_\nActivitat pol\xc3\xadtica\n_START_PARAGRAPH_\nA la fi del domini sovi\xc3\xa8tic el 1989 inici\xc3\xa0 la seva activitat pol\xc3\xadtica al parlament del seu pa\xc3\xads durant 12 anys. Entre 1997 i el 2000 fou nomenat Ministre d\'Afers Estrangers sota el govern del Primer Ministre Jerzy Buzek. L\'any 1998 fou nomenat, aix\xc3\xad mateix, president de l\'Organitzaci\xc3\xb3 per a la Seguretat i la Cooperaci\xc3\xb3 a Europa (OSCE)._NEWLINE_Amb l\'entrada de Pol\xc3\xb2nia a la Uni\xc3\xb3 Europea fou escollit Membre del Parlament Europeu en les eleccions europees de l\'any 2004 pel partit Unia Wolno\xc5\x9bci ("Uni\xc3\xb3 per la Llibertat", UW) i fou candidat per esdevenir el l\xc3\xadder europeu del Partit Europeu Liberal Dem\xc3\xb2crata Reformista (ELDR) per esdevenir President del Parlament Europeu, perdent la seva elecci\xc3\xb3 davant la candidatura de Josep Borrell._NEWLINE_Guardonat amb diverses distincions, entre elles destaquen l\'Orde de l\'\xc3\x80liga Blanca polonesa, la Legi\xc3\xb3 d\'Honor concedida pel President de Fran\xc3\xa7a, la Pour le M\xc3\xa9rite alemanya i el Premi Internacional Carlemany l\'any 1998 pels seus esfor\xc3\xa7os en favor de la unitat europea.\n_START_SECTION_\nMort\n_START_PARAGRAPH_\nGeremek es va morir d\'accident de cotxe a la Nacional 2 a Lubie\xc5\x84, prop de Nowy Tomy\xc5\x9bl quan el cotxe que condu\xc3\xafa va topar amb una furgoneta al carril contrari, probablement perqu\xc3\xa8 Geremek s\'havia adormit conduint. Se li va fer un funeral d\'estat a la Catedral de Sant Joan de Vars\xc3\xb2via. Al seu funeral hi van assistir el president de Pol\xc3\xb2nia Lech Kaczy\xc5\x84ski, el Primer Ministre Donald Tusk, i tres antics presidents: Ryszard Kaczorowski, Lech Wa\xc5\x82\xc4\x99sa i Aleksander Kwa\xc5\x9bniewski.'